Հեմոֆիլիայի համաշխարհային օր

Հեմոֆիլիայի համաշխարհային օր (), միջազգային օր, որն ամբողջ աշխարհում նշվում է ամեն տարի՝ ապրիլի 17-ին։ «Հեմոֆիլիայի օրը» ոչ աշխատանքային օր չէ, եթե, ըստ տարվա, չի համընկնում հանգստյան օրերի հետ։

Պատմություն 
Առաջին անգամ «Հեմոֆիլիայի համաշխարհային օրը» նշվել է 1989 թվականին։

Միջազգային օրվա անցկացման նախաձեռնությունը պատկանում է միանգամից երկու հայտնի միջազգային կազմակերպությունների՝ «Առողջապահության համաշխարհային կազմակերպությանը» և «Հեմոֆիլիայի համաշխարհային ֆեդերացիային» (WFH): Ապրիլի 17-ը որպես «Հեմոֆիլիայի օր» անցկացնելու համար կազմակերպիչներն ընտրել են ոչ պատահական. սա յուրօրինակ հարգանքի տուրք է Հեմոֆիլիայի համաշխարհային ֆեդերացիայի հիմնադիր Ֆրենկ Շնայբելին, որը ծնվել է հենց այդ օրը։

«Հեմոֆիլիայի համաշխարհային օրը», «Առողջապահության համաշխարհային կազմակերպության» և «Հեմոֆիլիայի համաշխարհային ֆեդերացիայի» մտահղացմամբ, նպատակ ունի համաշխարհային հանրության, առողջապահության ոլորտի քաղաքական գործիչների, պաշտոնյաների և շարքային բժշկական անձնակազմի ուշադրությունը հրավիրել այն խնդիրների վրա, որոնց ամեն օր բախվում են հեմոֆիլիայով հիվանդները, և բարձրացնել նրանց իրազեկությունը արյան մակարդման գործընթացի խախտման հետ կապված այդ ժառանգական հիվանդության մասին։

«Հեմոֆիլիայի համաշխարհային օրը» ամեն տարի նշվում է նոր կարգախոսով, որը շեշտը դնում է հեմոֆիլիայի հետ կապված այս կամ այն խնդրի վրա։ Այսպես, 2009 թվականին այդ օրվա կարգախոսն էր՝ «Բուժենք միասին» (կամ «Միասին մենք հոգ ենք տանում»), իսկ 2011 թվականին՝ «Քո օգնությունը մեզ շատ է պետք»։ Հեմոֆիլիայի համաշխարհային ֆեդերացիայի բժշկական հարցերով փոխնախագահ Էլիսոն Սթրիթը մանրամասն նկարագրել է, թե ինչ են նշանակում այդ բառերը. «Հեմոֆիլիայով հիվանդների կարիքները համակողմանիորեն բավարարելու համար անհրաժեշտ է արդյունավետորեն կիրառել արյունաբանների, օրթոպեդների, ատամնաբույժների, ֆիզիոթերապևտների, հոգեբանների, սոցիալական ոլորտի աշխատակիցների ջանքերի համակարգման հետ աշխատանքի միջդիսցիպլինար սկզբունքը»։

«Առողջապահության համաշխարհային կազմակերպության», «Հեմոֆիլիայի համաշխարհային ֆեդերացիայի», «Հեմոֆիլիայով հիվանդների հասարակության», գիտնականների և բժիշկների ջանքերի շնորհիվ հեմոֆիլիայի ախտորոշումը դադարել է մահվան դատավճիռ համարվել, բայց նաև վաղ է խոսել հիվանդության նկատմամբ վերջնական հաղթանակի մասին։

Ծանոթագրություններ

Տես նաև 
 Առողջության համաշխարհային օր
 Կույրերի միջազգային օր
 Խուլերի միջազգային օր

Արտաքին հղումներ 
 Հեմոֆիլիայի համաշխարհային օր
 «World Hemophilia Day» 

Առողջապահություն
Միջազգային օրեր
Ապրիլի 17
Արյան հիվանդություններ